**Kihomato**

**Mikä on kihomato?**

Kihomato (Enterobius vermicularis) on 3-13 mm pituinen, vaalea ja sukkulamainen loinen, joka asuu umpisuolen alueella. Naarasmadot vaeltavat öiseen aikaan peräaukon tuntumaan munimaan.

Kihomatoja tavataan ainoastaan ihmisellä ja tartuntoja esiintyy enemmän lapsilla kuin aikuisilla.

**Miten kihomadot tarttuvat?**

Tartunta tapahtuu kun henkilö nielee kihomadon munia. Tartunnan voi saada käsien välityksellä, vuodevaatteiden mukana tai pölyn mukana. Kihomadot leviävät etenkin pienten lasten keskuudessa, päiväkodeissa ja kouluissa.

**Mitkä ovat oireet?**

Tauti eli enterobiaasi aiheuttaa kutinaa peräaukon suulla, etenkin öisin. Kutina johtuu munien pinnalla olevasta eritteestä. Oireiden voimakkuus vaihtelee ja aikuisilla tartunta voi olla oireeton.

**Miten kihomatotartunta todetaan?**

Tartuntaa epäiltäessä etsitään laboratoriossa kihomadon munia peräaukon iholta otetusta näytteestä. Munat ovat läpikuultavia ja 0,05 x 0,07 mm kokoisia, joten niitä ei paljain silmin pysty havaitsemaan. Näyte otetaan keittosuolaliuokseen kastetulla pumpulipuikolla laboratorion antamien ohjeiden mukaan.

**Miten tartunta hoidetaan?**

Koko perhe hoidetaan samanaikaisesti oireista riippumatta reseptivapaalla pyrviinilääkityksellä, joka annostellaan painon mukaisesti pakkauksesta löytyvien ohjeiden mukaan. Päivähoitoon ja kouluun voi mennä vuorokauden kuluttua hoidon aloittamisesta. Jos päiväkotiryhmässä on useita oireisia, saatetaan myös päätyä koko ryhmän hoitamiseen. Lääkehoito uusitaan aina 2 viikon kuluttua. Lisätietoa kihomatoratunnan hoidosta voi kysyä terveyskeskuksen tartuntataudeista vastaavalta hoitajalta ( Ulla Hintsanen) tai lääkäriltä.

**Miten kihomadon tarttuminen ehkäistään?**

Kihomadon munien pääsy mahasuolikanavaan on estettävä. Jottei sormen kynsien alle jää kihomadon munia, on kynnet leikattava lyhyiksi. Hyvä käsihygienia estää tartuntoja: kädet tulee pestä ennen ruokailua ja wc-käynnin jälkeen. Sormin syötäviä ruokia tulee välttää. Lääkkeen ottamisen jälkeisenä päivänä vaihdetaan vuodevaatteet. Patjat, peitot ja tyynyt imuroidaan ja tuuletetaan. Unilelut on hyvä pestä. Kodin siivous (pintojen pyyhintä, imurointi) ajoitetaan samaan aikaan vuodevaatteiden vaihdon kanssa. Wc:n ovenkahvat on hyvä pyyhkiä huolellisesti.

Toisinaan kihomadon häätö vaatii toistuvia lääkekuureja sekä siivousta. Pieni lapsi voi tartuttaa itsensä uudestaan raapimalla peräaukon seutua ja viemällä sormet suuhun.

Ulla Hintsanen

Kouluterveydenhoitaja

p. 04471717046

Lähde: THL